b'\n_START_ARTICLE_\nElektromagnetisk induktion\n_START_SECTION_\nHistorisk\n_START_PARAGRAPH_\nOpdagelsen af elektromagnetisk induktion fulgte logisk nok opdagelsen af elektromagnetismen. Det var n\xc3\xa6rliggende at slutte sig til at n\xc3\xa5r en leder danner magnetisme n\xc3\xa5r den genneml\xc3\xb8bes af en elektrisk str\xc3\xb8m, kunne det omvendte ogs\xc3\xa5 v\xc3\xa6re tilf\xc3\xa6ldet. Fysikeren Michael Faraday opdagede efter flere fors\xc3\xb8g med spoler viklet om magneter, at der kun frembringes str\xc3\xb8m i spolen ved at \xc3\xa6ndre magnetens og spolens indbyrdes fysiske placering. Denne opdagelse blev gjort i 1835 \xe2\x80\x93 15 \xc3\xa5r efter Hans Christian \xc3\x98rsteds opdagelse af elektromagnetismen \xe2\x80\x93 og f\xc3\xb8rte til udviklingen af den elektriske generator, transformatoren, elektrodynamiske h\xc3\xb8jttaler m.m. og specielt elektromotorer.\n_START_SECTION_\nInduktionssp\xc3\xa6nding\n_START_PARAGRAPH_\nBev\xc3\xa6gelse af en elektrisk leder vinkelret p\xc3\xa5 magnetfeltet, inducerer en sp\xc3\xa6nding over ledersegmentet, der er inde i magnetfeltet \xe2\x80\x93 herefter kaldet induktionsspolen (selv ved ret leder). _NEWLINE_Den inducerede elektriske sp\xc3\xa6ndings st\xc3\xb8rrelse i volt i induktionsspolen er en funktion af \xc3\xa6ndringen af magnetisk flux (i weber) over tid. Denne sammenh\xc3\xa6ng kaldes Faradays induktionslov.\n_START_SECTION_\nInduktionstr\xc3\xb8m\n_START_PARAGRAPH_\nHvis induktionsspolens to ender ledes via tilledninger til en elektrisk belastning (f.eks. en resistor), vil sp\xc3\xa6ndingen skubbe str\xc3\xb8m gennem denne \xe2\x80\x93 og faktisk hele kredsl\xc3\xb8bet. Jo st\xc3\xb8rre m\xc3\xa6ngde str\xc3\xb8m der "tappes" jo st\xc3\xb8rre kraft kr\xc3\xa6ver det at flytte induktionsspolen og/eller det som genererer magnetfeltet._NEWLINE_Der er en sammenh\xc3\xa6ng mellem magnetfeltets st\xc3\xb8rrelse m\xc3\xa5lt i tesla, str\xc3\xb8mmens styrke m\xc3\xa5lt i ampere og lederens l\xc3\xa6ngde i magnetfeltet (induktionsspolens) og m\xc3\xa5les i meter \xe2\x80\x93 og kraften mellem induktionsspolen og det som genererer magnetfeltet (f.eks. en magnet). Denne sammenh\xc3\xa6ng kaldes Laplaces lov. _NEWLINE_Reelt set er kraften mellem en elektrisk ladning i bev\xc3\xa6gelse og det som genererer magnetfeltet. Denne sammenh\xc3\xa6ng kaldes Lorentzkraften. En ladning (her "frie" elektroner) i eksemplerne med en elektrisk isoleret leder (f.eks. isoleret af luft...) ved lave sp\xc3\xa6ndinger, ikke kan overvinde de elektriske kr\xc3\xa6fter mellem atomkerner og elektroner i isolatoren. En kraftp\xc3\xa5virkning af de "frie" elektroner i lederen, vil v\xc3\xa6re fastholdt af isolationen og derfor virke p\xc3\xa5 lederen.\n_START_SECTION_\nSelvinduktion\n_START_PARAGRAPH_\nEn induktionsspole uden et eksternt genereret magnetfelt, vil lagre energi proportionalt med kvadratet p\xc3\xa5 str\xc3\xb8mmen, n\xc3\xa5r induktionsspolens induktans (Henry) er uafh\xc3\xa6ngig af str\xc3\xb8mmen. _NEWLINE_Induktionsspolen vil selv generere sit magnetfelt om sig og det vil v\xc3\xa6re proportionalt med str\xc3\xb8mmen._NEWLINE_Hvis str\xc3\xb8mmen bibeholdes, tilf\xc3\xb8res/fjernes ingen energi til magnetfeltet. Hvis induktionsspolen er en kortsluttet superleder vil energien v\xc3\xa6re lagret (indtil superledningen oph\xc3\xb8rer)._NEWLINE_Senere kan energien tappes ved at \xc3\xb8ge modstanden i induktionsspolekredsl\xc3\xb8bet. Induktionsspolens lagrede energi viser sig ved, at den vil opretholde str\xc3\xb8mmen proportionalt med magnetfeltet \xe2\x80\x93 og om n\xc3\xb8dvendig \xc3\xb8ge sp\xc3\xa6ndingen uden gr\xc3\xa6nser. Men jo mere energi der tappes fra magnetfeltet, jo mindre bliver str\xc3\xb8mmen som induktionsspolen opretholder._NEWLINE_Selvinduktion benyttes i SMPS til effektivt at oms\xc3\xa6tte mellem forskellige kildesp\xc3\xa6ndinger/str\xc3\xb8mme og belastningssp\xc3\xa6ndinger/str\xc3\xb8mme.\n_START_SECTION_\nTransformator\n_START_PARAGRAPH_\nEn induktionsspole med et eksternt genereret vekslende magnetfelt, vil kunne tappe energi._NEWLINE_Det eksterne genererede vekslende magnetfelt kan f.eks. v\xc3\xa6re genereret af en anden induktionsspole \xe2\x80\x93 og uden galvanisk/elektrisk forbindelse mellem de to induktionsspoler._NEWLINE_De to spoler kan v\xc3\xa6re helt t\xc3\xa6t p\xc3\xa5 hinanden og i samme vindingsvinkel, s\xc3\xa5 de deles om det samme vekslende magnetfelt. Induktionsgraden kan \xc3\xb8ges med en meget stor faktor ved, at de to spoler er viklet om en lukket jern eller ferritkerne. N\xc3\xa5r induktionsspolerne deles om en lukket jern eller ferritkerne beh\xc3\xb8ves induktionsspolerne ikke at v\xc3\xa6re t\xc3\xa6t eller i samme vindingsvinkel, da kernen "leder" magnetfeltet langt bedre end andet umagnetisk stof \xe2\x80\x93 f.eks. luft, plast,..._NEWLINE_Transformatorer benyttes i transformatorstationer og SMPS til effektivt at oms\xc3\xa6tte mellem forskellige kildesp\xc3\xa6ndinger/str\xc3\xb8mme og belastningssp\xc3\xa6ndinger/str\xc3\xb8mme med mulighed for galvanisk adskillelse._NEWLINE_Svagere deling af (vekslende) magnetfelt benyttes i rfid-l\xc3\xa6sere/brikker og opladning af nogle typer af elektriske tandb\xc3\xb8rster.\n_START_SECTION_\nAnvendelser\n_START_PARAGRAPH_\nEt induktionskomfur og HF-induktionsovne benytter induktion til at varme (induktionsvarme) et elektrisk ledende massivt stof op. Stoffet kan f.eks. v\xc3\xa6re metaller og halvledere og de udg\xc3\xb8r faktisk kortsluttede induktionsspoler. I andre sammenh\xc3\xa6nge (transformatorer, dynamoer...) er den elektriske energi der g\xc3\xa5r "tabt" (bliver omsat til varme) i kortsluttede induktionsspoler u\xc3\xb8nsket og kaldes hvirvelstr\xc3\xb8mstab (=induktionsvarme)._NEWLINE_Hvis den kortsluttede induktionsspole er en superleder, vil den inducerede str\xc3\xb8m som dannes v\xc3\xa6re s\xc3\xa5 stor og vedvarende (uden tab), at superlederens indre holdes magnetfeltsfrit \xe2\x80\x93 dette kaldes Meissnereffekten. Samtidig vil der v\xc3\xa6re en vedvarende kraft mellem superlederen og det som genererer magnetfeltet._NEWLINE_Selv uden superledning kan en aluminiumsplade levitere over et vekslende magnetfelt.\n_START_SECTION_\nAndet\n_START_PARAGRAPH_\nI maj 2006 fik alle landets gymnasieelever, der havde matematik p\xc3\xa5 h\xc3\xb8jniveau, et s\xc3\xa6t cykellygter der fungerede efter induktionsprincippet. Dette var et led i en kampagne, der skal sikre, at flere unge v\xc3\xa6lger en ingeni\xc3\xb8ruddannelse.'